Annalena Baerbock

Annalena Charlotte Alma Baerbock (1980–) er en tysk politiker (Bündnis 90/Die Grünen). Hun ble 8. desember 2021 utnevnt som Tysklands utenriksminister i Olaf Scholz' regjering.

Hun ble 27. januar 2018 valgt til en av to ledere for sitt parti. Den 19. april 2021 ble hun foreslått av partiets styre som partiets kanslerkandidat ved valget høsten 2021. Hun beskrives som en sentrumsorientert politiker som internt i De grønne regnes til partiets «høyrefløy», Realos.

Bakgrunn og utdanning 
Baerbock vokste opp i en liten landsby utenfor Hannover. Hun har selv beskrevet sitt hjem som «hippie-preget», og ble tatt med i demonstrasjoner mot atomvåpen og i fredsdemonstrasjoner. Hun deltok som skoleelev i et utvekslingsprogram, med opphold i Florida. Hun tok abitur ved Humboldtschule i Hannover. Fra 2000 til 2004 studerte hun på diplomprogrammet i statsvitenskap i Hamburg med offentlig rett/europarett som valgfag, og avla forprøve (Diplom-Vorprüfung). I 2005 tok hun en ettårig mastergrad i folkerett (Public International Law) ved London School of Economics, med avsluttende akademisk grad Master of Laws (LL.M). Under oppholdet i London var Baerbock i 2005 trainee i British Institute of Comparative and Public International Law. Hun var doktorgradsstudent i folkerett ved Freie Universität i Berlin fra 2009 til 2013 og arbeidet med en avhandling om naturkatastrofer og humanitær bistand, men avbrøt doktorgradsstudiet da hun ble innvalgt i Forbundsdagen. 

Spørsmålet Baerbocks utdannelse og hennes akademiske grad, var i 2021 et tema i tysk presse. Det ble stilt spørsmål om hvordan Baerbock kunne ta en mastergrad (Master of Laws) ved LSE uten å bygge videre på en bachelorgrad, som hun ikke hadde tatt. Svaret som ble gitt var at dette var noe det aktuelle universitetet bestemte. LSE kunne selv avgjøre hvilke forhåndskvalifikasjoner som var nødvendig for å gå inn i et masterstudium. I Baerbocks tilfelle hadde hennes studier i Hamburg dannet grunnlaget for opptaket på LSE. Baerbock avsluttet sitt masterstudium ved LSE med resultatet «with distinction». Mastergraden (Master of Laws) gjør det korrekt å kalle henne for «Völkerrechtlerin», som i alminnelig tale kan oversettes til norsk som folkerettskyndig/folkerettsjurist.

Etter studiene arbeidet hun som frilansjournalist for Hannoversche Allgemeine Zeitung og hospiterte ved Norddeutscher Rundfunk og Deutsche Presseagentur.

Politisk karriere 
Fra 2005 til 2008 var hun kontorsjef for medlem av Europaparlamentet Elisabeth Schroedter, og fra 2008 til 2009 utenrikspolitisk sekretær for sitt partis gruppe i Forbundsdagen. Fra 2009 til 2013 var hun leder av Bündnis 90/Die Grünen i Brandenburg. Baerbock har siden 2013 vært medlem av Forbundsdagen.

Politisk ståsted 
Hun beskrives ofte som en sentrumsorientert, saksfokusert og pragmatisk politiker, og regnes til De grønnes «høyrefløy», Realos. Hun har særlig vært opptatt av utenrikspolitikk, og Foreign Policy har beskrevet henne som «overbevist proeuropeisk, hardere mot autoritære stater, og fokusert på menneskerettigheter og klimaspørsmål – alt med en pragmatisk tone i saker som gjelder NATO og militærutgifter»; i utenrikspolitikken har hun argumentert for både «dialog og styrke» og for en hardere linje særlig mot Russland og Kina, og hun åpner for bruk av militærmakt for humanitære formål.

Personlige forhold 
Baerbock er gift og har to barn. Som ung var hun trampolineturner på nasjonalt, tysk nivå.

Referanser

Eksterne lenker 
 
 
 

Tyske politikere fra De grønne
Medlemmer av Forbundsdagen
Tyske trampolinister
Personer fra Hannover